b"\n_START_ARTICLE_\nJoaquim Miranda i P\xc3\xa9rez\n_START_SECTION_\nBiografia\n_START_PARAGRAPH_\nJoaquim Miranda va n\xc3\xa9ixer al barri del Poble-sec de Barcelona, en una fam\xc3\xadlia on l\xe2\x80\x99inter\xc3\xa8s per la m\xc3\xbasica era ben present. Ent\xc3\xa9n la m\xc3\xbasica com un cam\xc3\xad personal i com una forma de vida i de fer viure els altres. Tant a Vilassar de Dalt, on resideix des de l\xe2\x80\x99any 1976, com a l\xe2\x80\x99Hospitalet de Llobregat, ha desenvolupat una llarga i intensa activitat musical, especialment dins del camp de la m\xc3\xbasica coral.\n_START_SECTION_\nFormaci\xc3\xb3\n_START_PARAGRAPH_\nEs va formar musicalment a l\xe2\x80\x99Escolania de Montserrat (1962-1966), sota el mestratge del Pare Ireneu Segarra (de qui es reconeix deutor, tant en l\xe2\x80\x99\xc3\xa0mbit musical com en el pedag\xc3\xb2gic), on va estudiar cant, viol\xc3\xad, piano i orgue_NEWLINE_Al Conservatori Superior de M\xc3\xbasica de Barcelona va completar els estudis de piano i va estudiar clavic\xc3\xa8mbal amb la professora Maria Empar Ribera. Durant aquest per\xc3\xadode de formaci\xc3\xb3 va participar en el trio Telemann i va crear, amb dos companys d\xe2\x80\x99estudis, el grup instrumental Art-So, dedicat a la interpretaci\xc3\xb3 de m\xc3\xbasica barroca._NEWLINE_El 26 de gener de 2014 es doctor\xc3\xa0 en Pedagogia a la Universitat Aut\xc3\xb2noma de Barcelona, dins del Programa de doctorat en Innovaci\xc3\xb3 i Sistema Educatiu, amb la tesi: Elaboraci\xc3\xb3 d\xe2\x80\x99un model multim\xc3\xa8dia d\xe2\x80\x99intervenci\xc3\xb3 per a l\xe2\x80\x99educaci\xc3\xb3 de l\xe2\x80\x99o\xc3\xafda musical, que va dirigir el Dr. Miquel Amador Guillem.\xc2\xa0\n_START_SECTION_\nTraject\xc3\xb2ria professional\n_START_PARAGRAPH_\nLa seva vida laboral va comen\xc3\xa7ar com a analista programador en el departament d\xe2\x80\x99inform\xc3\xa0tica d\xe2\x80\x99IBM, per\xc3\xb2 ben aviat va orientar-se al camp de la pedagogia musical, conven\xc3\xa7ut de la import\xc3\xa0ncia de l\xe2\x80\x99educaci\xc3\xb3 musical per a la formaci\xc3\xb3 integral de la persona. El punt de conflu\xc3\xa8ncia entre les dues orientacions professionals ha estat l\xe2\x80\x99educaci\xc3\xb3 de l'o\xc3\xafda musical a trav\xc3\xa9s de les tecnologies multim\xc3\xa8dia i el paper de les tecnologies TIC en l'educaci\xc3\xb3 musical, tema en relaci\xc3\xb3 amb el qual ha publicat diversos llibres i articles, conjuntament amb altres acad\xc3\xa8mics.\xc2\xa0_NEWLINE_Despr\xc3\xa9s d\xe2\x80\x99un breu per\xc3\xadode com a especialista de m\xc3\xbasica a prim\xc3\xa0ria i secund\xc3\xa0ria, va passar a exercir la doc\xc3\xa8ncia en escoles de m\xc3\xbasica i conservatoris, en algunes de les quals tamb\xc3\xa9 va fer tasques de direcci\xc3\xb3: a l\xe2\x80\x99aula municipal de m\xc3\xbasica de Vilassar de Dalt, l\xe2\x80\x99escola de m\xc3\xbasica Frederic Mompou de Matadepera, el conservatori municipal de Manresa, l\xe2\x80\x99escola municipal de m\xc3\xbasica Pere Bur\xc3\xa9s de Rub\xc3\xad, l\xe2\x80\x99escola de m\xc3\xbasica de l\xe2\x80\x99Orfe\xc3\xb3 Catal\xc3\xa0 i l\xe2\x80\x99Escola de Pedagogia Musical del Pare Ireneu Segarra.\xc2\xa0_NEWLINE_Des de l\xe2\x80\x99any 1987 fins a la seva jubilaci\xc3\xb3 l\xe2\x80\x99any 2012, va ser professor titular de la Facultat de Ci\xc3\xa8ncies de l\xe2\x80\x99Educaci\xc3\xb3 de la Universitat Aut\xc3\xb2noma de Barcelona, en el Departament de Did\xc3\xa0ctica de l'Expressi\xc3\xb3 Musical, Pl\xc3\xa0stica i Corporal. Tamb\xc3\xa9 va impartir cursos de formaci\xc3\xb3 permanent, per a mestres especialistes d'educaci\xc3\xb3 musical i per a professorat d'escoles de m\xc3\xbasica i conservatoris, en col\xc2\xb7laboraci\xc3\xb3 amb l\xe2\x80\x99Institut de Ci\xc3\xa8ncies de l\xe2\x80\x99Educaci\xc3\xb3 de la UAB.\n_START_SECTION_\nTraject\xc3\xb2ria en el m\xc3\xb3n coral\n_START_PARAGRAPH_\nJoaquim Miranda ha desenvolupat una extensa tasca en el camp de la m\xc3\xbasica coral. La seva aportaci\xc3\xb3 principal ha estat com a director de cors. Com a cantaire, va formar part del Cor Madrigal i de la Coral d\xe2\x80\x99Antics Escolans de Montserrat, que tamb\xc3\xa9 va dirigir durant el curs 1987-1988._NEWLINE_L\xe2\x80\x99any 1973 accept\xc3\xa0 la proposta de dirigir una nova coral a l\xe2\x80\x99Hospitalet de Llobregat: la Coral Xalesta, que ha dirigit fins al curs 2016-2017. L\xe2\x80\x99any 1978 cre\xc3\xa0 la Coral Mareny de Vilassar de Dalt, que dirig\xc3\xad fins l\xe2\x80\x99any 2011. En aquestes dues formacions corals, Joaquim Miranda hi ha aportat la seva experi\xc3\xa8ncia musical i la seva faceta de pedagog, per contribuir a transmetre la viv\xc3\xa8ncia de la m\xc3\xbasica i a formar diverses generacions de cantaires, que, sota la seva direcci\xc3\xb3, han interpretat grans obres del repertori cl\xc3\xa0ssic i contemporani.\xc2\xa0_NEWLINE_Tamb\xc3\xa9 ha dirigit el Cor de la Universitat Aut\xc3\xb2noma de Barcelona, entre 1983 i 2001, i ha estat ajudant de direcci\xc3\xb3 de l\xe2\x80\x99Orfe\xc3\xb3 Catal\xc3\xa0, entre 1982 i 1988. Del 1981 al 1983 va formar part de l\xe2\x80\x99equip t\xc3\xa8cnic del Barcelon\xc3\xa8s de la Federaci\xc3\xb3 Catalana d\xe2\x80\x99Entitats Corals (FCEC)._NEWLINE_Ha participat en el moviment coral infantil i juvenil, fent tasques de formaci\xc3\xb3 i de direcci\xc3\xb3, a la coral Xic Estel de Vilassar de Dalt, el cor infantil l\xe2\x80\x99Esquellerinc i la coral infantil Aura de l\xe2\x80\x99Orfe\xc3\xb3 Catal\xc3\xa0. Conven\xc3\xa7ut de la import\xc3\xa0ncia de la tasca d'aquest moviment, va ser membre de l\xe2\x80\x99equip t\xc3\xa8cnic del Secretariat de Corals Infantils de Catalunya, en el per\xc3\xadode 1987-1989._NEWLINE_Al llarg de la seva traject\xc3\xb2ria, ha dirigit importants obres del repertori simf\xc3\xb2nic coral i ha col\xc2\xb7laborat amb altres cors i directors, com: Llu\xc3\xads Vila, Carles Santos, Edmon Colomer, Salvador Mas,  Joan Casals i Carles Coll, entre d'altres."